input: DEĊIŻJONI TA’ IMPLIMENTAZZJONI TAL-KUMMISSJONI
  tal-5 ta’ Diċembru 2013
  dwar kontribuzzjoni finanzjarja mill-Unjoni għal miżuri ta’ emerġenza fil-ġlieda kontra l-marda Newcastle f’Ċipru fl-2013
  (notifikata bid-dokument C(2013) 8560)
  (It-test bil-Grieg biss huwa awtentiku)
  (2013/724/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b’mod partikolari l-Artikolu 6(2) tagħha,
  Billi:
  (1)
  Il-marda Newcastle hija marda virali infettiva tat-tjur u ta’ għasafar oħra mrobbija, b’impatt serju fuq il-profittabbiltà tat-trobbija tat-tjur u li toħloq xkiel għall-kummerċ fl-Unjoni u għall-esportazzjoni lejn pajjiżi terzi.
  (2)
  Fil-każ ta’ tifqigħa tal-marda Newcastle, hemm riskju li l-aġent tal-marda jinfirex f’irziezet oħra tat-tjur f’dak l-Istat Membru, iżda anki fi Stati Membri oħra u f’pajjiżi terzi permezz tal-kummerċ ta’ tjur ħajjin jew tal-prodotti tagħhom.
  (3)
  Id-Direttiva tal-Kunsill 92/66/KEE (2) tistipula l-miżuri li għandhom jiġu implimentati b’urġenza mill-Istati Membri immedjatament fil-każ ta’ tifqigħa tal-marda Newcastle biex tiġi evitata firxa ikbar tal-vajrus,
  (4)
  Skont l-Artikolu 84 tar-Regolament (UE, Euratom) Nru 966/2012 tal-Parlament u tal-Kunsill (3), l-impenn ta’ nefqa mill-baġit tal-Unjoni għandu jkollu qablu deċiżjoni ta’ finanzjament li tistabbilixxi l-elementi essenzjali tal-azzjoni li tinvolvi n-nefqa u li tiġi adottata mill-istituzzjoni jew mill-awtoritajiet b’setgħat li ġew delegati lilhom mill-istituzzjoni.
  (5)
  Id-Deċiżjoni 2009/470/KE tistabbilixxi l-proċeduri li jirregolaw il-kontribuzzjoni finanzjarja mill-Unjoni għal miżuri veterinarji speċifiċi, inklużi miżuri ta’ emerġenza. Skont l-Artikolu 3(2) u 6(2) ta’ dik id-Deċiżjoni, l-Istati Membri għandhom jingħataw kontribuzzjoni finanzjarja lejn l-ispejjeż ta’ ċerti miżuri għall-qerda tal-marda Newcastle.
  (6)
  L-Artikolu 3(6) tad-Deċiżjoni 2009/470/KE jistabbilixxi r-regoli dwar il-perċentwali tal-ispejjeż imġarrba mill-Istat Membru li tista’ tkun koperta mill-kontribuzzjoni finanzjarja tal-Unjoni.
  (7)
  Il-ħlas ta’ kontribuzzjoni finanzjarja mill-Unjoni lejn miżuri ta’ emerġenza biex il-marda Newcastle tiġi eradikata huwa soġġett għar-regoli stipulati fir-Regolament tal-Kummissjoni (KE) Nru 349/2005 (4).
  (8)
  Feġġew tifqigħat tal-marda Newcastle f’Ċipru. Ċipru ħa l-miżuri konformi skont id-Direttiva 92/66/KEE biex jiġġieled dawn it-tifqigħat.
  (9)
  L-awtoritajiet ta’ Ċipru infurmaw lill-Kummissjoni u lill-Istati Membri l-oħra fil-qafas tal-Kumitat Permanenti dwar il-Katina Alimentari u s-Saħħa tal-Annimali bil-miżuri applikati skont il-leġiżlazzjoni tal-Unjoni dwar in-notifikazzjoni u l-eradikazzjoni tal-marda u r-riżultati tagħhom.
  (10)
  L-awtoritajiet ta’ Ċipru għaldaqstant issodisfaw l-obbligi tekniċi u amministrattivi tagħhom fir-rigward tal-miżuri previsti fl-Artikolu 3(2) tad-Deċiżjoni 2009/470/KE u l-Artikolu 6 tar-Regolament (KE) Nru 349/2005.
  (11)
  F’dan l-istadju, l-ammont eżatt tal-kontribuzzjoni finanzjarja mill-Unjoni ma’ jistax jiġi ddeterminat billi l-informazzjoni pprovduta dwar l-ispiża tal-kumpens u dwar in-nefqa operattiva hija biss stima.
  (12)
  Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
  ADOTTAT DIN ID-DEĊIŻJONI:
  Artikolu 1
  Il-kontribuzzjoni finanzjarja mill-Unjoni lil Ċipru
  1. Għandha tingħata kontribuzzjoni finanzjarja mill-Unjoni lil Ċipru għall-ispejjeż imġarrba minn dan l-Istat Membru fit-teħid tal-miżuri skont l-Artikolu 3(2) u 6(2) tad-Deċiżjoni 2009/470/KE, fil-ġlieda kontra l-marda Newcastle f’Ċipru fl-2013.
  2. L-ammont tal-kontribuzzjoni finanzjarja msemmija fil-paragrafu 1 għandu jiġi ffissat f’deċiżjoni sussegwenti li għandha tiġi adottata skont il-proċedura stabbilita fl-Artikolu 40(2) tad-Deċiżjoni 2009/470/KE.
  Artikolu 2
  Arranġamenti għall-ħlas
  L-ewwel ħlas parzjali ta’ EUR 250 000 għall-2013 għandu jitħallas lil Ċipru bħala parti mill-kontribuzzjoni finanzjarja tal-Unjoni stipulata fl-Artikolu 1 il-paragrafu 1.
  Artikolu 3
  Destinatarji
  Din id-Deċiżjoni hija indirizzata lir-Repubblika ta’ Ċipru.
  Magħmul fi Brussell, il-5 ta’ Diċembru 2013.